પિન્ટુ (અજુર્ન કપૂર) આમ તો એક સીધોસાદો અને સરળ છોકરો છે. મથુરાના આ કબડ્ડી ચૅમ્પિયનનાં કોઈ એવાં મોટાં અને વિરાટ સપનાં નથી. તે પોતાની જિંદગી મસ્ત રીતે જીવવા માગે છે. એક દિવસ અજુર્ન દિલ્હી આવે છે અને અનાયાસ રાધિકા (સોનાક્ષી સિંહા)ને કેટલાક ગુંડાઓથી બચાવે છે. રાધિકા જે ગુંડાઓથી ભાગતી હતી એ ગુંડાઓ સ્થાનિક રાજકારણી અને ગુંડા વિજેન્દ્ર સિંહ (મનોજ બાજપાઈ)ના માણસો હતા. વિજેન્દ્ર રાધિકાને જોતાંની સાથે પ્રેમમાં પડ્યો હતો અને હવે તેની સાથે જબરદસ્તી મૅરેજ કરવા માગતો હતો. વિજેન્દ્રથી ભાગી રહેલી રાધિકાને પિન્ટુ બચાવે તો છે પણ તેની પાસેથી બધી વાત સાંભળીને પિન્ટુ રાધિકાને મદદ કરવા માટે પણ તૈયાર થાય છે. મદદ કરવાની આ ભાવના સાથે જ પિન્ટુ અને વિજેન્દ્ર સિંહ વચ્ચે એક જંગ શરૂ થાય છે અને એ જંગમાં પિન્ટુએ અનેક પ્રકારની મુશ્કેલીનો સામનો કરવો પડે છે. એક તબક્કે તો એવી હાલત થઈ જાય છે જેમાં પિન્ટુને પકડવાના આશયથી વિજેન્દ્ર સિંહ અને તેના માણસો પિન્ટુની ફૅમિલીને હેરાન કરવાનું શરૂ કરી દે છે. જોકે એ બધાની વચ્ચે પણ પિન્ટુ રાધિકાને મદદ કરવાનું છોડતો નથી અને રાધિકાનો બૉડીગાર્ડ બનીને અડીખમ ઊભો રહે છે. પિન્ટુના આવા તેવર જોઈને રાધિકા તેના પ્રેમમાં પડે છે અને તે નક્કી કરે છે કે હવે તે સલામત જગ્યાએ નહીં જાય પણ પિન્ટુની સાથે જ રહેશે. સ્વાભાવિક રીતે વિજેન્દ્ર સિંહ હવે માત્ર રાધિકાને પાછી લાવવા નથી માગતો. હવે તેને પિન્ટુની લાશ પણ જોઈએ છે.